**ТЕХНИЧЕСКА СПЕЦИФИКАЦИЯ**

**За „Маркетингови дейности“**

# ПРЕДМЕТ НА ПОРЪЧКАТА

Предметът на поръчката е **„Маркетингови дейности“**

# ОБХВАТ НА УСЛУГАТА

Лийн Диджитал Солюшънс ЕООД (ЛДС, Възложителя) е краен получател (КП) по договор за финансиране „Embedded Blended Leadership Environment“ („Проекта“) финансиран от Следващо поколение ЕС чрез План за възстановяване и устойчивост“

Услугите включват маркетингови и комуникационни дейности за разпространение на иновацията “Blended Leading”, които включват разработване на маркетингова и комуникационна стратегия за дигитален маркетинг и комплексни маркетингови и комуникационни дейности, описани по-подробно в т. 3 Изисквания към изпълнението на услугите.

# ИЗИСКВАНИЯ КЪМ ИЗПЪЛНЕНИЕТО НА УСЛУГИТЕ

Услугите по настоящата процедура включват:

* 1. Разработване на маркетингова и комуникационна стратегия
  2. Създаване на съдържание за всички компоненти на маркетинговата и комуникационна стратегия
  3. Search Engine Optimisation (оптимизация за търсещи машини)
  4. Провеждане на маркетингова кампания
  5. Изработване на интерактивни продуктови презентации
  6. Разработване на продуктови и рекламни видеа
  7. Провеждане на онлайн комуникационни кампании
  8. Дизайн на печатни и дигитални маркетингови материали (sales kit)
  9. Дизайн и производство на щанд за изложения

С цел качествено изпълнение на дейността, в рамките на една седмица след сключване на договор Възложителят ще организира среща за представяне на компанията, продукта Blended Leading, целите, брандинга и всяка друга релевантна информация пред избрания Изпълнител. Също така, ЛДС ще предостави на избраният изпълнител наличната информация и материали за продукта Blended Leading. Срещата може да бъде проведена на избрано от Възложителя място или онлайн.

Изискванията и начина на изпълнение на всяка дейност са описани по-долу:

## Разработване на маркетингова и комуникационна стратегия

Целта на тази дейност е да бъде създадена задълбочена маркетингова и комуникационна стратегия за развитие на продукта (стратегията). Стратегията следва да стъпва на запознаване с наличните материали и документи за продукта, провеждане на проучвания и анализи. Стратегията следва да определи обхвата на маркетинговите и комуникационни дейности за продукта Blended Leading, като задължително включва както определените в тази документация дейности със заложените по-долу минимални изисквания за всяка от тях, така и идентифицирани и ясно дефинирани от Изпълнителя дейности. Маркетинговата и комуникационна стратегия и включеният в нея маркетингов план следва да бъдат разработени с цел:

* Разширяване на пазарното присъствие чрез добре таргетирани кампании и комуникационни подходи.
* Увеличаване на осведомеността и разпознаваемостта на марката.
* Подобряване на връзката с клиентите чрез ефективни канали за комуникация и послания.

За целта Изпълнителят следва да:

* Събере информация за дефиниране на ясно пазарно предложение (value proposition) и уникалните търговски предимства (USP) за избраните географски области – Европа, Северна Америка и Близкия Изток..
* Определи най-малко 3 „персони“ и обогати профилите им с информация за това как консумират съдържание, кои медии и какви събития посещават и др. По конкретно, за всяка персона следва да се представи информация какви и кои медии четат (традиционни онлайн и социални), какво съдържание (теми, дължина на текстовете, наличие или на не визуализации), колко време прекарват в преглед на един материал, теми на предпочитани събития, начин на провеждане (онлайн или офлайн, предпочитани локации).
* Определи стратегическите послания, които ще резонират най-добре с профила на купувача - персоната.
* Изгради план за съдържание, базиран на стратегическите послания, като се вземат предвид SEO и нуждите от съдържание на персоните.
* Идентифицира подходящите канали за достигане до профила на купувача.
* Разработи стратегия за дигитален маркетинг и въведе тестова кампания на база стратегията за 6 месеца за клиенти в ЕС. Създаде 6-месечен изпълним маркетингов план и бюджет за него.

**2. Начин на изпълнение:**

2.1. Опознавателна фаза, която включва:

- Задълбочено проучване на специфичните особености на индустрията

- Провеждане на SEO одит на съдържанието – анализ на ключови думи и идентифициране на тематични клъстери, анализ на конкурентите, идентифициране на възможности за органичен трафик

- Изграждане на карта на посланията, които ще резонират най-добре с профила на купувача

2.2. Фаза на проучване и планиране, която включва:

- Създаване на план за съдържание, базиран на стратегическите послания, като се вземат предвид SEO одита и нуждите от съдържание на профила на купувача

- Проучване на подходящите канали за достигане до профила на купувача

- Създаване на 6-месечен конкретен маркетингов план и изготвяне на бюджет спрямо плана

Планът за съдържание и маркетинговия план следва да включват както предварително определените от ЛДС дейности, така и такива, определени като ефективни от избрания изпълнител, като планираните дейности следва да е възможно да бъдат изпълнени в рамките на бюджета по процедурата.

Възможно е дейностите по двете фази да се изпълняват паралелно при наличие на достатъчно информация.

Резултатът от дейността е документ – маркетингова и комуникационна стратегия с профили на най-малко три персони и най-малко 6 месечен конкретен маркетингов план, вкл. тестова кампания.

Най-малко 2 седмици преди изтичане на срока за представяне на окончателната стратегия избраният изпълнител следва да представи първа версия за одобрение от ЛДС. В срок до 1 седмица от нейното представяне, екипът на Възложителя може да даде своите бележки и коментари, а екипът на Изпълнителя е длъжен да ги отрази и да предаде коригираната версия на стратегията преди крайния срок за изготвянето ѝ.

Срокът за разработване на комуникационна и маркетингова стратегия, включително съгласуване с Възложителя е до 4 месеца считано от дата на влизане на договора в сила, но не по-късно от срока за изпълнение на договора за финансиране (12.06.2026 г.).

Дейности 3.2 – 3.8 са пряко обвързани със заложените цели, правила и изисквания в маркетинговата и комуникационна стратегия. Изпълнението на някои от тях е възможно да започне преди приемането на стратегията при наличие на достатъчно информация и взети заедно с Възложителя решения.

## Създаване на съдържание за всички компоненти на маркетинговата и комуникационна стратегия - copywriting

За всички маркетингови и комуникационни дейности включени в стратегията (включително дейностите по т.3.3 – 3.8) избраният Изпълнител следва да разработва и съгласува с Възложителя съдържание на английски, немски и български език. Съдържанието следва да е съобразено с формата, използвания канал и целевите аудитории (персоните). Съдържанието може да бъде под формата на текстове и визуализации и комбинация от тях в различни форми и формати. Когато маркетинговите и комуникационни активности се изпълняват по предварително определен в стратегията план, Изпълнителят има грижата да изготви и съгласува съдържанието с Възложителя най-малко 3 дни преди неговото публикуване.

Резултат от дейността е създавано, одобрявано и приложено в материали или публикувано съдържание според маркетинговите и комуникационни дейности на всеки от езиците английски, немски и български език.

Срокът за изпълнение на дейността е 17 месеца след сключване на договор съгласно заложеното в маркетинговия план в рамките на срока за изпълнение на договора за услуги, но не по-късно от крайния срок за изпълнение на проекта - 12.06.2026 г.

## Search Engine Optimisation (оптимизация за търсещи машини)

Дейностите са насочени към цялостно подобряване на SEO представянето на интернет страницата на продукта Blended Leading разработван по проекта, за да гарантира по-високо класиране в резултатите на търсачките. Това включва изпълнение на плана, изготвен в рамките на дейност 3.1. SEO Оптимизацията следва да се изпълни на български, английски и немски език - оптимизация на съдържанието, ефективна стратегия за ключови думи, задълбочен конкурентен анализ, и редовен мониторинг на резултатите. Разработване на вътрешни препратки за подобряване на навигацията и структурата на сайта. Подобренията трябва да бъдат извършвани на два етапа, съответно 6 и 15 месеца след подписването на договора, с цел постоянно адаптиране към променящите се тенденции и алгоритми на търсачките.

За постигане на това, изпълнителят следва да предостави следните услуги:

* Анализ на текущото представяне на интернет страницата (еднократно), до 2 месеца след сключване на договор.
* Подбор и анализ на не по-малко от 10 основни ключови думи (двукратно  - в срок 6 месеца след подписване на договор и в срок 15 месеца след подписване на договор) на английски, немски и български език
* Подбор и анализ на по 2-5 допълнителни думи към всяка основна (двукратно  - в срок 6 месеца след подписване на договор и в срок 15 месеца след подписване на договор) на английски, немски и български език.
* Анализ на конкуренти – сравняване на представянето на сайта с между 2 и 5 сайта на конкуренти и извличане на приложимо знание от тях (еднократно), до 2 месеца от сключване на договор.
* Редактиране и генериране на съдържание – редакция и оптимизация на съществуващите текстове на интернет страницата на Blended Leading (двукратно  - в срок 6 месеца след подписване на договор и в срок 15 месеца след подписване на договор) на английски, български и немски език.
* Увеличаване на броя ключови думи в кода – оптимизация на URL адресите, Meta Title, Description, котви на текстовете, включване на ключови словосъчетания в имена на файлове, alt, title и caption на снимките, за да излизат при търсене в Google Images. (двукратно  - в срок 6 месеца след подписване на договор и в срок 15 месеца след подписване на договор)
* План и изпълнение на вътрешни линк билдинг – чрез създаване на вътрешни препратки (двукратно  - в срок 6 месеца след подписване на договор и в срок 15 месеца след подписване на договор)
* Технически анализ и подобрения на скоростта на сайта, видимостта на сайта и др.  (двукратно  - в срок 6 месеца след подписване на договор и в срок 15 месеца след подписване на договор)
* План и изпълнение на външен линк билдинг – чрез създаване на уникално съдържание на английски, български и немски език, и чрез публикуване на външни страници за целия период на договора.

Избраният изпълнител следва да представи плановете за вътрешен и външен линк билдинг до 3 месеца след сключване на договор с изпълнителя за съгласуване с Възложителя. Възложителят се задължава да ги одобри или представи изисквания за корекция до 1 седмица след представянето им от Изпълнителя. Съгласуването се повтаря до одобрение на плановете, но не по-късно от 4 месеца от датата на сключване на договор.

Срокът за изпълнение на дейността е 15 месеца, считано от дата на влизане на договора в сила, но не по-късно от срока за изпълнение на договора за финансиране (12.06.2026 г.).

## Провеждане на маркетингова кампания

Провеждане на маркетингова кампания в регионите, каналите и чрез инструментите определени в маркетинговата стратегия с цел генериране на база данни от контакти с проявен интерес към продукта Blended Leading на база на заложените целеви персони. Кампанията трябва да бъде планирана и проведена на английски, немски и български език.

Дейностите следва да включват най-малко следните задачи, които трябва да бъдат включени в стратегията и/или плана по т. 3.1:

* Въвеждане на тестова кампания за клиенти в ЕС въз основа на 6-месечната маркетингова стратегия
* Кандидатстване за специфични награди и конкурси - най-малко 3 конкурса или награди.
* Проучване и предоставяне на предложения за участие на подходящи събития, както като изложители, така и като презентатори - еднократно до 6 месеца от датата на сключване на договор.
* Обновяване на информация на продуктовата страница на Blended Leading - регулярно.
* Подготовка и изпращане на маркетингова имейл комуникация.
* Реклама в различни медии чрез съдържание.
* Подготовка и изработка на маркетингови фунии за двете основни sales персони.
* Управление на платени дигитални рекламни кампании.
* Комуникация със журналисти и медии. Поддържка на база с контакти за основните пазари в Европа, Северна Америка и Близкия Изток.

Срокът за изпълнение на дейността е равен на срока на изпълнение на договора (17 месеца), но не по-късно от срока за изпълнение на договора за финансиране (12.06.2024 г.).

## Изработване на интерактивни продуктови презентации

Избраният изпълнител следва да разработи най-малко три интерактивни продуктови презентации – по една за всяка от идентифицираните и профилирани персони в дейност 3.1. Презентациите следва да са с високо качество, да са приложими за представяне на срещи на място или онлайн, за представяне на конференции и изложения при пряк или косвен контакт с аудиторията. Да са съобразени с маркетинговата и комуникационната стратегия и корпоративната идентичност на Blended Leading.

Начинът на изпълнение е следният

* Представяне на проекти на структура, дизайн и съдържание на презентациите за всяка от избраните персони – до 5 месеца след сключване на договор – проектите на презентации се изпращат на представители на ЛДС по определен от тях начин – онлайн споделено пространство или по имейл.
* Провеждане на среща за обсъждане на концепцията и получаване на обратна връзка от ЛДС – в рамките на 6 месеца след сключване на договор
* Изпращане и съгласуване на коригирани и детайлизирани нови версии на презентациите – до 7 месеца от сключване на договор.
* Представяне окончателни версии на презентациите - до 9 месеца след сключване на договор

Срокът за изпълнение на дейността е 9 месеца считано от дата на влизане на договора в сила, но не по-късно от срока за изпълнение на договора за финансиране (12.06.2024 г.).

## Продуктови и рекламни видеа

Услугите за продуктови и рекламни видеа включват изработване на (разработване на сценарии, заснемане, озвучаване, монтаж, обработка, финализиране) най-малко 21 бр. продуктови или рекламни видео материала всеки с текстове и озвучаване на английски, немски и български език. Съдържанието и целевите аудитории на видеата зависят от определените персони, техните интереси и начин на консумиране на информация, идентифицирани и дефинирани в стратегията. Видеата следва да отговарят на целите и изискванията заложени в маркетинговата стратегия и да комуникират начина на използване и ползите от продукта по начин съобразен с предпочитанията на целевата аудитория (персона).

По-конкретно изпълнителят следва да изработи:

* Най-малко 3 рекламни видеа – по едно за всяка персона с продължителност около 2 минути
* Най-малко 3 продуктови видеа – по едно за всяка персона с продължителност 3-5 минути
* Най-малко 3 видеа “how it works” – по едно за всяка персона с продължителност 5-10 минути
* Най-малко 12 кратки рекламни видеа предвидени за публикуване основно в социални медии с продължителност до 1 минута.

**Начин на изпълнение:**

* Сценария и концепцията на всеки видеоматериал следва да бъдат представени и аргументирани пред Възложителя и тяхното изработване следва да започне след одобрение на сценария и концепцията от страна на Възложителя.
* Провеждане на срещи с представители на Възложителя за събиране на цялата необходима информация.
* Съгласуване на сценарий и концепция – най-малко 45 работни дни преди планирана дана на публикуване/разпространение. Възложителят одобрява или предоставя насоки за подобрение на сценария до 5 работни дни след получаването/представянето му от Изпълнителя. Изпълнителят се задължава да отрази изискванията и изпрати сценария за последващо одобрение до 5 работни дни след получаване на корекции/насоки.
* Съгласуване на сурова версия на видео материалите – до 15 работни дни преди планирана дана на публикуване/разпространение.
* Представяне на готов материал до 5 дни преди планирана дана на публикуване/ разпространение.

Видеата се разработват в съответствие с маркетинговия план и допълнен план за публикуване/разпространение представен от Възложителя.

Срокът за изпълнение на дейността е 17 месеца след сключване на договор съгласно заложеното в маркетинговия план в рамките на срока за изпълнение на договора за услуги, но не по-късно от крайния срок за изпълнение на проекта - 12.06.2026 г.

## Онлайн рекламни и комуникационни кампании

Целта на дейностите по онлайн реклама и комуникационни кампании е да осигурят качествено, регулярно и атрактивно онлайн присъствие на Лийн Диджитал Солюшънс и Blended Leading в подходящите социални медии и онлайн пространството в съответствие с приетата маркетингова и комуникационна стратегия и маркетинговия план, част от нея.

Услугите ще бъдат конкретно дефинирани в изпълнение на дейност 3.1. и се очаква да включват:

1. подготовка и разпространение на прес съобщения на английски, немски и български език – съгласно маркетинг план, но не по-малко от 3 прес съобщения на всеки от езиците
2. Подготовка на публикации за онлайн медии и други подходящи външни интернет страници - на английски, немски и български език – най-малко по 6 публикации за всеки от езиците
3. подготовка и публикуване на комуникационни материали в посочените социални мрежи в маркетинговата и комуникационна стратегия (като LinkedIn и Instagram) на английски, немски и български език – създаване на съдържание (текстово и визуално) най-малко веднъж в месеца за всеки език, създаване на съдържание към публикувани видеа и презентации.
4. Други, ако са предвидени в стратегията и маркетинговия план.

Всяка дейност трябва да бъде насочена към специфични целеви групи с подходящо съдържание, да спазва утвърдени критерии за креативност и съответствие с марката, и да включва редовен анализ и отчети за ефективността на кампаниите. Това включва също така съответствие с бранд идентичността и съблюдаване на съответните регулации.

**Начин на изпълнение:**

Когато съдържанието се публикува по предварително определен в стратегията план, Изпълнителят има грижата да изготви и съгласува съдържанието с Възложителя най-малко 3 дни преди неговото публикуване.

Когато съдържанието не се публикува по предварително определен план (например съдържание за участие в събитие), то неговото изготвяне се изготвя по съгласуван с Възложителя конкретен план (например по задание от Възложителя подадено най-малко 10 дни преди събитието).

Резултат от дейността е създавано, одобрявано и публикувано съдържание според маркетинговите и комуникационни дейности на езиците английски, немски и български език.

Срокът за изпълнение на дейността е 17 месеца след сключване на договор съгласно заложеното в маркетинговия план в рамките на срока за изпълнение на договора за услуги, но не по-късно от крайния срок за изпълнение на проекта - 12.06.2026 г.

## Дизайн на печатни и дигитални маркетингови материали (sales kit)

В рамките на тази дейност следва да бъдат разработени, отпечатани, изпратени и/или публикувани физически маркетингови материали и дигитални маркетингови материали, които ще включват най-малко:

**Дигитални маркетингови материали:**

* Продуктови описания – 1 страница и 2 страници (общо 2 продуктови описания) – базирани на продуктовите презентации
* Дигитални визитки – за лицата отговарящи за бизнес развитие в ЛДС. Лицата ще бъдат посочени от ЛДС и ще бъдат от 2 до 5 лица.

**Физически маркетингови материали:**

* Брандирани папки, в които се поставят принтирани продуктовите описания – Размер А4, с прорези за влагане на визитки, с добавен ламинат за здравина - 1000 бр.
* Брандирани текстилни торбички - Размер 300 х 400 мм - лен или нетъкан текстил, двустранно брандирани, с дебели дръжки (за удобство при носене и увеличаване на живота на материала) - 1000 бр.
* Тефтер еднократен – Брандиран с „Blended Leading, powered by LS-S“, без дати, с чисти страници с редове, минимум 100 страници – 500 бр.
* Брандирани химикалки - син цвят, пластмаса и/или метал, с механизъм за прибиране (не с капачка) 1000 бр.
* Тефтер за многократна употреба (изтриваем) – Брандиран с „Blended Leading, powered by LS-S“ – в комплект с брандирано пособие за писане – 500 бр.
* Брандиран USB-C хъб с минимум две гнезда – 500 бр.
* Брандирани флашки, минимум 38 GB - 1000 бр.
* Флаери за събития, минимум формат А5, двустранно принтирани - 2000 бр.
* Рулетка, брандирана, минимум 3 м. дължина, пластмасова - 500 бр.
* Визитки, със заоблени ръбове, финиш - ламинат, допълнително частичен лак - 2000 бр. общо за всички представители на ЛДС

**Начин на изпълнение**

Дизайните, размерите, материалите, съдържанието и броят (когато е приложимо) на физическите и дигиталните рекламни материали следва да бъдат представени за одобрение от Възложителя в рамките на 5 месеца след сключване на договор.

Възложителят може да поиска онлайн среща за представянето им от Изпълнителя. В случай на забележки, Възложителят ги представя на Изпълнителя в срок 1 седмица след получаването им или представянето им на двустранна среща. Изпълнителят следва да отрази корекциите и изпрати подновена версия в срок 1 седмица след получаване на забележки от Възложителя. Тези итерации се повтарят до получаване на одобрение от Възложителя, но не по-късно от 5 месеца след сключване на договор.

Разходите за изработване и доставка на описаните материали до Възложителя трябва да са включени в предложената цена.

Общ срок за изпълнение на дейността: 9 месеца от дата на сключване на договор, но не по-късно от срока за изпълнение на договора за финансиране (12.06.2026 г.).

## Дизайн и производство на 2 бр. щанд за изложения

Дейността включва дизайн и изработка на 2 бр. стандартизиран щанд с площ 3х3 м. със следните характеристики:

* Отговаря на корпоративната идентичност
* Текстилна стена (spider wall), която да се използва за гръб на щанда и за проектиране на картина
* Вертикален проектор
* Маса за щанд с качествено брандирано текстилно покритие
* Маса с два стола за срещи с клиенти – пластмаса или еквивалентен лек и здрав материал.
* Поставки за маркетингови материали – пластмасови в размер за материали А4 и А5 – общо 2 бр.
* Мека настилка – килим за събития с размер, съобразен с размера на щанда

Конструкциите следва да имат следните две свойства:

* Лесно да се пренасят (лесно разглобяване и сгъване) при събития в същата страна или град.
* Лесно да могат да се поръчат за изработка при нужда от посещение на събитие в далечна страна. Трябва да бъдат изработени два комплекта - един за България и един за Германия.

В срок до 2 месеца след сключване на договор ЛДС ще представи заявка за дизайн и изработка на щанд, която ще включва изисквания за текстови и визуални елементи на щанда.

Общ срок за изпълнение на дейността: до 5 месеца от дата на сключване на договор, но не по-късно от срока за изпълнение на договора за финансиране (12.06.2026 г.).

Общ срок за изпълнение на услугите: 17 месеца, считано от дата на влизане на договора в сила, но не по-късно от срока за изпълнение на договора за финансиране (12.06.2026 г.).

# НАЧИН НА ПРИЕМАНЕ НА РАБОТАТА

В края на всяко тримесечие след сключването на договора страните подписват двустранни междинни приемо-предавателни протоколи (общо 5 на брой), в които се описват и приемат извършените в рамките на съответния тримесечен период услуги.

Остатъкът от услугите, изпълнени от началото на 16-тия месец от сключване на договор до окончателното изпълнение на услугите, се приема с двустранен окончателен приемо-предавателен протокол, с който се приема и изпълнението на услугите в цялост.